Na temelju članaka 58. i 118. Zakona o odgoju i obrazovanju u osnovnoj i srednjoj školi (NN87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 7/17. i 68/18.) i članka 207. Statuta Osnovne škole Visoko, nakon provedene rasprave na Vijeću učitelja, Vijeću roditelja i Vijeću učenika, a na prijedlog ravnateljice, Školski odbor na sjednici održanoj 02. svibnja 2019. godine donio je

**O D L U K U**

**O KUĆNOM REDU**

1. **OPĆE ODREDBE**

Članak 1.

Ovom Odlukom uređuje se kućni red Osnovne škole Visoko (u daljnjem tekstu: Škola).

Članak 2.

Izrazi koji se koriste u ovoj Odluci, a imaju rodno značenje, koriste se neutralno i odnose se jednako na muške i na ženske osobe.

Članak 3.

Kućnim redom u Školi se :

* utvrđuju pravila i obveze ponašanja u Školi, unutarnjem i vanjskom prostoru, stajalištima školskog autobusa i školskom autobusu
* utvrđuju pravila međusobnih odnosa učenika
* utvrđuju pravila međusobnih odnosa učenika i radnika
* utvrđuje radno vrijeme
* utvrđuju pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja
* utvrđuje način postupanja prema imovini.

Članak 4.

Ova Odluka odnosi se na sve osobe za vrijeme njihova boravka u školskim prostorima, dakle u zgradi Škole i školskom okolišu, kao i na stajalištu školskog autobusa i u školskom autobusu.

Članak 5.

S odredbama ove Odluke razrednici su dužni na početku školske godine upoznati učenike i njihove roditelje odnosno skrbnike.

Ravnatelj je dužan upoznati radnike s odredbama Kućnog reda.

Ova Odluka obvezno se ističe u zbornici, na vidljivom mjestu kod ulaza u Školu, na katu škole kao i na web stranici škole.

1. **PRAVILA I OBVEZE PONAŠANJA U ŠKOLI, UNUTARNJEM I VANJSKOM PROSTORU, STAJALIŠTIMA ŠKOLSKOG AUTOBUSA I ŠKOLSKOM AUTOBUSU**

Članak 6.

Učenici, radnici Škole te druge osobe mogu boraviti u prostoru Škole tijekom radnog vremena Škole, a izvan radnog vremena samo ako je u Školi nazočan netko od zaposlenih radnika i to uz prethodno odobrenje ravnatelja.

Učenici ne smiju bez odobrenja ravnatelja dovoditi u Školu strane osobe.

Članak 7.

U prostoru Škole i školskom okolišu zabranjeno je:

* unošenje sredstava, opreme i uređaja koji mogu izazvati požar, eksploziju ili izazvati ozljedu (oružje, upaljači, eksplozivna sredstava, nožići, odvijači i sl.)
* pušenje i unošenje cigareta
* unošenje i konzumiranje alkohola i narkotičnih sredstava
* pisanje po zidovima i inventaru škole te namjerno uništavanje školskog inventara
* bacanje izvan koševa za otpatke papira, žvakaćih guma i sl.
* vulgarno izražavanje
* namjerno izazivanje sukoba
* iznuđivanje novaca ili stvari
* unošenje tiskovina nepoćudnog sadržaja
* igranje igara na sreću i sve vrste kartanja
* konzumiranje hrane u učionici za vrijeme nastave
* dovođenje životinja u prostorije i školski okoliš, osim psa vodiča za slijepe i slabovidne osobe

Članak 8.

Učenici i radnici Škole dužni su se kulturno odnositi međusobno, prema roditeljima i drugim osobama koji dolaze u Školu, pozdravljati te pružiti potrebne informacije.

Članak 9.

Učenici mogu boraviti u Školi u vrijeme određeno za nastavu i ostale oblike odgojno-

-obrazovnog rada.

Učenik je dužan redovito pohađati nastavu te doći u Školu najkasnije pet minuta prije početka nastave, a napustiti Školu najkasnije 15 minuta nakon završetka školskih obveza, odnosno prema redu vožnje školskog autobusa.

Članak 10.

Učenik ima prava i obveze utvrđene Zakonom o odgoju i obrazovanju u osnovnoj i srednjoj školi, Statutom škole, Kućnim redom i drugim općim aktima.

Osim prava i obveza iz stavka 1. ovog članka, učenik je dužan:

* dolaziti uredan u Školu
* neprimjerenim za Školu se smatra neuredna kosa, obojena kosa, šminka, lakirani nokti i sl.
* odijevati se primjereno za Školu
* za učenice je neprimjereno dolaziti u prekratkoj haljini ili suknji, poderanim hlačama, majicama bez rukava i dubokim dekolteom, prekratkim i preuskim majicama i tajicama (učenice 5. do 8. razreda), kratkim hlačicama
* za učenike je neprimjereno biti u majicama bez rukava, kratkim hlačama iznad koljena, kratkoj sportskoj opremi
* neprimjerenom odjećom za oba spola smatraju se majice s printom koji propagira nemoral, nesnošljivost, sadrži psovke ili nepristojne riječi kao i nošenje kapuljače ili kape u školi
* nakon dolaska u Školu odjevne predmete i osobne stvari odložiti na mjesto određeno za tu namjenu
* u prostoru škole nositi papuče za školu
* mirno ući u učionicu prije početka nastave i pripremiti se za rad
* dolaziti u školu s potrebnim udžbenicima, bilježnicama i drugim priborom potrebnim za rad u nastavi
* marljivo učiti i aktivno sudjelovati u nastavnom procesu
* pozdravljati starije osobe i ponašati se kulturno za vrijeme boravka u Školi i izvan nje,
* održavati čistima i urednima prostore Škole kao i školski okoliš
* čuvati imovinu Škole kao i imovinu drugih učenika i radnika škole
* boraviti u učionicama predmetne nastave i knjižnici samo uz nazočnost učitelja
* koristiti knjižnicu prema rasporedu rada knjižnice, a posuđene knjige čuvati i neoštećene pravodobno vratiti sukladno Pravilniku o radu školske knjižnice
* koristiti prostor dvorane samo pod nazorom učitelja i prema Pravilima o korištenju dvorane koja su sastavni dio ove odluke

Članak 11.

Raspored sjedenja učenika određuje učitelj ili razrednik. Učenik može svoje mjesto rada promijeniti samo uz dopuštenje razrednika ili učitelja.

U učionice učenici V.-VIII. razreda trebaju ući zajedno s učiteljem. Na početku sata učitelj je dužan evidentirati odsutne učenike.

Članak 12.

Učenici koji su zakasnili na nastavu, trebaju tiho ući u učionicu i ispričati se učitelju. Svako neopravdano kašnjenje učenika na nastavu učitelj je dužan evidentirati.

Članak 13.

Tijekom nastave u učionici mora vladati red i radna atmosfera. Učenici bez dozvole učitelja ne smiju razgovarati, šaptati, dovikivati se, prepirati i šetati po razredu ili na bilo koji drugi način ometati nastavni proces. Učenik koji želi nešto pitati ili priopćiti, treba svoju namjeru pokazati dizanjem ruke. Tek kad mu učitelj dozvoli, učenik je dužan ustati se i izreći svoje mišljenje ili pitanje.

Po završetku nastave učenici svoje radno mjesto moraju ostaviti uredno i iz učionice mogu izaći tek kad im to dozvoli predmetni učitelj.

Učenici koji se iz nekog opravdanog razloga za vrijeme trajanja nastavnog sata moraju seliti u drugi razred ili napustiti Školu, moraju to učiniti u tišini, tako da ni na koji način ne remete nastavu u ostalim razredima.

Učitelj ne smije za vrijeme nastave slati učenika izvan prostora Škole ili ga kažnjavati udaljavanjem s nastave. U slučaju da je to ipak nužno potrebno, učitelj upućuje učenika razredniku, pedagogu ili ravnatelju. Učenik je dužan javiti se osobi kojoj je upućen.

Članak 14.

Ulaskom u školsku zgradu, učenici su obavezni isključiti mobitel, tablet, računalo, MP3 player i druge slične aparate te ih ne smiju koristiti za vrijeme boravka u Školi.

Iznimno, učenici mogu navedene uređaje koristiti:

a) u svrhu izvođenja nastave, no tada je učitelj obavezan pisanim putem o tome unaprijed obavijestiti roditelje

b) ako im je to odobrilo Vijeće učitelja na pisani zahtjev roditelja Školi i to iz osobnih razloga

c) na izvanučioničkoj nastavi i to u svrhu komunikacije s roditeljima i učiteljem

Učiteljima je za vrijeme nastave i drugih oblika odgojno-obrazovnog rada dopušteno

korištenje mobilnih telefona i ostale IKT opreme isključivo u svrhu izvođenja nastave.

Članak 15.

Informacijsko-komunikacijsku tehnologiju (računala, tablete, pametne ploče, interaktivne ekrane, projektore i dr.) koja je u vlasništvu Škole, kao i svoju osobnu IKT opremu, učenici i učitelji su dužni koristiti u nastavne svrhe sukladno Pravilniku o sigurnoj i odgovornoj upotrebni informacijsko-komunikacijske tehnologije.

Učenici i svi radnici škole dužni su se pridržavati pravila poželjnog ponašanja na Internetu kao i Procedure za korištenje elektroničke pošte.

Strogo je zabranjen svaki oblik zlostavljanja putem Interneta, kao i svaki drugi oblik ponašanja pojedinca čija je namjera povrjeđivanje, omalovažavanje, oštećivanje i zlostavljanje drugih upotrebom informatičkih ili telekomunikacijskih sredstva.

U slučaju nepridržavanja ovih odredaba, učenicima će se oduzeti sva informacijsko- komunikacijska oprema, a vraćanje istih će se izvršiti uz nazočnost roditelja ili skrbnika.

Članak 16.

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor 15 minuta.

Za vrijeme velikog odmora, kada učenici nemaju topli obrok, učenici mogu boraviti u sportskoj dvorani ili na vanjskom igralištu, ali isključivo pod nadzorom dežurnog učitelja i u primjerenoj sportskoj opremi.

Za vrijeme boravka u školi učenici ne smiju napuštati školsku zgradu. Ukoliko se tijekom nastave dogodi nekakva izvanredna okolnost zbog koje učenik mora otići kući, mora se prije toga javiti razredniku, dežurnom učitelju ili ravnateljici škole.

Članak 17.

Učenici mogu objedovati samo u za to predviđenom prostoru- blagovaoni. Prije ulaska u blagovaonu učenik je dužan dezinficirati ruke. Za vrijeme jela mora biti red i mir.

Nakon završenog objeda učenik je dužan pribor za jelo odložiti na odgovarajuće mjesto te svoje mjesto ostaviti uredno i čisto.

Članak 18.

Učenici koji koriste školski autobus za prijevoz u školu dužni su prilikom ulaska i izlaska pozdraviti vozača te sjesti na prvo slobodno mjesto. Za vrijeme vožnje učenici ne smiju ometati vozača, ustajati, slušati glasnu muziku, jesti u autobusu ili se neprimjereno i nekulturno ponašati.

1. **PRAVILA MEĐUSOBNIH ODNOSA UČENIKA**

Članak 19.

U međusobnim odnosima učenici:

* ni na koji način ne smiju ometati druge učenike u učenju i praćenju nastave
* su se dužni ponašati pristojno, uvažavati i poštovati jedni druge
* trebaju pružati pomoć drugim učenicima Škole
* dužni su omogućiti drugim učenicima iznošenje svojih mišljenja
* trebaju informirati druge učenike o događajima u Školi
* mogu predlagati osnivanje učeničkih udruga kao i davati prijedloge za razne oblike kulturno-umjetničkih, sportskih i drugih sadržaja
* trebaju poštovati i njegovati spolnu ravnopravnost

Članak 20.

Međusobne sukobe učenici moraju rješavati na miran način, a ne svađom, omalovažavanjem, izoliranjem, uvrjedama, širenjem neistina, fizičkim obračunom i sl.

U slučaju sukoba učenici su dužni poštovati školske vrijednosti i pravila.

U slučaju nasilja, učenici su obavezni hitno zatražiti pomoć dežurnog učitelja ili prve odrasle osobe koja se nalazi u blizini.

1. **PRAVILA MEĐUSOBNIH ODNOSA UČENIKA I RADNIKA ŠKOLE**

Članak 21.

Učenici su se dužni kulturno odnositi prema učiteljima i drugim radnicima Škole. Učenici su dužni pozdraviti radnike Škole u školskom prostoru i izvan njega.

Učenici su dužni ustajanjem pozdraviti osobu koja ulazi u učionicu i izlazi iz učionice za vrijeme nastavnog sata.

Članak 22.

Kod ulaska u Školu ili izlaska iz Škole učenici trebaju dati prednost starijim osobama.

Članak 23.

Učenici smiju samo uz dopuštenje ulaziti u zbornicu, ured ravnatelja, tajnika, pedagoga i računovodstva.

Kod ulaska u učionicu ili drugi prostor u kojemu se tada održava nastava, učenik prvo treba pokucati, a zatim tiho ući i priopćiti učitelju razlog dolaska. Zadaću zbog koje je došao, može obaviti uz odobrenje učitelja.

1. **RADNO VRIJEME**

Članak 24.

Radno vrijeme Škole je od 6.00 do 22.00 sata. Domar pregledava stanje Škole prije početka nastave te o eventualnim nepravilnostima odmah obavještava ravnatelja. Školu zatvara spremačica te je odgovorna za sigurnost da su svi prozori zatvoreni, vrata zaključana i uključen alarm.

Članak 25.

Radnici su dužni dolaziti na posao i odlaziti s posla prema rasporedu radnog vremena. Način evidencije nazočnosti na radu određuje ravnatelj sukladno odredbama Pravilnika o evidenciji radnog vremena za radnike školskih ustanova.

U slučaju spriječenosti dolaska na posao, radnici su dužni o tome pravovremeno i u zakonskom roku obavijestiti ravnatelja ili tajnicu kako bi se na vrijeme organizirala zamjena.

Članak 26.

Roditelji mogu razgovarati s učiteljima Škole u dane primanja roditelja ili u vrijeme koje odredi razrednik, odnosno učitelj.

Članak 27.

Raspored radnog vremena ravnatelja, tajnika, voditelja računovodstva i stručnih suradnika obavezno se ističe na vratima njihovih ureda.

1. **PRAVILA SIGURNOSTI I ZAŠTITE OD SOCIJALNO NEPRIHVATLJIVIH OBLIKA PONAŠANJA, DISKRIMINACIJE, NEPRIJATELJSTVA I NASILJA**

Članak 28.

Radnici Škole u suradnji s učenicima dužni su se skrbiti za siguran boravak i rad u Školi.

Članak 29.

U Školi za vrijeme rada dežuraju učitelji i učenici, a prema potrebi i mogućnostima i zaštitar.

Raspored, mjesto, trajanje i obveze dežurnih učitelja određuje ravnatelj u dogovoru s učiteljima.

Raspored dežurstava učitelja objavljuje se na oglasnoj ploči i web stranici Škole.

Članak 30.

U razrednom odjelu tjedno se određuju dva redara. Redare određuje razrednik prema abecednom redu.

Redari:

* pripremaju učionicu za nastavu, brišu ploču i donose prema potrebi nastavna sredstva i pomagala
* izvješćuju dežurnog učitelja ili ravnatelja o nenazočnosti predmetnog učitelja na nastavi
* prijavljuju učiteljima početkom svakoga nastavnog sata nenazočne učenike
* izvješćuju o nađenim predmetima učitelja, a predmete (knjige, bilježnice, olovke, odjeću, nakit i sl.) odnose kod pedagoga
* su dužni brinuti se o kulturnom i prihvatljivom ponašanju učenika svog razreda za vrijeme nastave i za vrijeme odmora te o svim nepravilnostima obavijestiti razrednika

Članak 31.

U zbornici škole na vidljivom mjestu moraju se istaknuti brojevi telefona policije, vatrogasaca, hitne pomoći i Državne uprave za zaštitu i spašavanje.

Članak 32.

U Školi je svakome zabranjeno izražavanje diskriminacije na osnovi rase, etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili spolne orijentacije.

Svatko tko kod drugih uoči postupanje suprotno stavku 1. ovoga članka, treba svoje saznanje priopćiti pučkom pravobranitelju.

Članak 33.

U školi je zabranjen svaki oblik nasilja, izražavanja neprijateljstva, nesnošljivosti i drugog neprimjerenog ponašanja.

Učenici su dužni prijaviti svaki oblik nasilja, izražavanja neprijateljstva, nesnošljivosti i drugog neprimjerenog ponašanja.

U slučaju prijave nasilja ili dojave o nasilju, radnici Škole dužni su odmah poduzeti sve mjere da se prekine nasilje, a u slučaju potrebe zatražiti pomoć drugih djelatnika ili po potrebi pozvati djelatnike policije.

Svi radnici Škole dužni su postupati prema Protokolu o postupanju u slučaju nasilja među djecom i mladima.

**VII. POSTUPANJE PREMA IMOVINI**

Članak 34.

Radnici, učenici i druge osobe koje borave u Školi, dužne su se skrbiti o imovini Škole prema načelu dobroga gospodara.

Članak 35.

Učenici su dužni čuvati udžbenike i druga obrazovna i nastavna sredstva, a knjige posuđene u knjižnici pravodobno neoštećene vratiti.

Članak 36.

Radnici i učenici se moraju racionalno koristiti sredstvima Škole koja su im stavljena na raspolaganje.

Prilikom ulaska u razred učenici su obavezni pregledati svoje radno mjesto te učitelju prijaviti sva uočena oštećenja ili nepravilnosti na školskoj imovini. Učitelj je o tome obavezan sačiniti bilješku i predati je ravnatelju ili tajniku.

Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti ravnatelju ili tajniku.

Članak 37.

Nakon završenog nastavnog sata učitelji su dužni pospremiti svoje radne materijale, zatvoriti prozore u učionici, odlogirati se s uređaja koji su pod lozinkom (interaktivni ekran, računalo…), isključiti električne aparate ili to učiniti u dogovoru s drugim učiteljima koji će navedene uređaje koristiti.

Prije napuštanja radnog mjesta, svi ostali radnici dužni su pospremiti radne materijale, zatvoriti prozore, isključiti električne aparate.

Spremačica zaključava radne prostorije, Školu i uključuje alarm.

Članak 38.

Učenici su dužni čuvati svoje stvari, ali i stvari drugih učenika. Kod napuštanja školskog prostora radnici i učenici trebaju ponijeti svoje stvari.

Škola nije odgovorna za nestanak stvari osoba iz stavka 1. ovoga članka tijekom njihova boravka u školskom prostoru.

Članak 39.

Školski autobusi su privatno vlasništvo autoprijevoznika te je strogo zabranjen svaki oblik namjernog oštećivanja autobusa.

Članak 40.

Radnici, učenici i druge osobe odgovorne su za štetu koju učine na imovini Škole prema Zakonu o obveznim odnosima. Ukoliko se ne može utvrditi počinitelj kod učenika, štetu nadoknađuje skupina učenika ili razredni odjel.

Članak 41.

Visina štete utvrđuje se u visini cijene koštanja oštećene imovine, odnosno na temelju procjene visine štete, ukoliko se ne može utvrditi cijena. Procjenu vrši Povjerenstvo koje odlukom imenuje ravnatelj. Roditelj učenika dužan je štetu nadoknaditi u roku od 15 dana. Novčani iznos za naknadu štete roditelj, odnosno skrbnik učenika uplaćuje na žiro račun škole, ako je šteta učinjena na imovini Škole, odnosno na račun radnika ili druge osobe kojoj je nanesena materijalna šteta.

Naknada štete može se izvršiti i kupnjom oštećenog predmeta u dogovoru s Povjerenstvom iz stavka 1. ovog članka.

Članak 42.

Nikome nije dopušteno iznošenje iz Škole matične knjige i registra učenika, matične knjige i registra radnika.

Članak 43.

Bez dopuštenja ravnatelja radnici i učenici škole ne mogu iznositi iz škole školsku imovinu.

Bez dopuštenja ravnatelja radnik Škole ne smije za sebe ili drugu osobu obavljati poslove sredstvima ili opremom Škole.

Članak 44.

Kršenje odredaba ove Odluke povlači za sobom primjenu pedagoških mjera sukladno Statutu škole, smanjenje ocjene iz vladanja, obavezu nadoknadu štete ako se radi o oštećivanju imovine učenika, radnika, Škole ili prijevoznika, odnosno, za radnike primjenu mjera sukladno Zakonu o radu.

**PRIJELAZNE I ZAVRŠNE ODREDBE**

Članak 45.

Stupanjem na snagu ove Odluke prestaje važiti Odluka o kućnom redu od 2.4.2009. godine te Izmjene i dopune Odluke o kućnom redu od 12.7.2010. godine.

PREDSJEDNIK ŠKOLSKOG ODBORA:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zlatko Rusan, dipl. ing. geotehnike

Ova odluka objavljena je na oglasnoj ploči Škole 02.05.2019. godine i stupila je na snagu 02.05.2019. godine.

REPUBLIKA HRVATSKA

VARAŽDINSKA ŽUPANIJA

OSNOVNA ŠKOLA VISOKO

KLASA: 003-05/19-01/1

URBROJ: 2186-143-03-19-3

Visoko, 02.05.2019.